b"\n_START_ARTICLE_\nKanadan talous\n_START_SECTION_\nMaa-, mets\xc3\xa4- ja kalatalous\n_START_PARAGRAPH_\nKanada on yksi maailman t\xc3\xa4rkeimpi\xc3\xa4 maataloustuotteiden toimittajia, ja Kanadan preeriat ovat maailman t\xc3\xa4rkeimpi\xc3\xa4 vehn\xc3\xa4n ja muiden viljojen toimittajia. Vain noin kahdeksan prosenttia Kanadan pinta-alasta on viljelykelpoista, ja vain noin kaksi prosenttia ty\xc3\xb6voimasta ty\xc3\xb6skentelee maataloudessa. Se on silti merkitt\xc3\xa4v\xc3\xa4 tekij\xc3\xa4 maan taloudessa, sill\xc3\xa4 se tuottaa paljon ruokaa sek\xc3\xa4 kotimaahan ett\xc3\xa4 vientiin ja lis\xc3\xa4ksi raakamateriaalia elintarviketeollisuuteen. Parhaat peltomaat sijaitsevat Suurten j\xc3\xa4rvien ja Saint Lawrence -joen l\xc3\xa4hist\xc3\xb6ll\xc3\xa4, mutta nelj\xc3\xa4 viidesosa peltomaasta sijaitsee preeriaprovinsseissa._NEWLINE_Kanadan maataloustuotteet vaihtelevat alueittain. Preeria-alueilla kasvatetaan viljaa, erityisesti vehn\xc3\xa4\xc3\xa4, ja \xc3\xb6ljykasveja, erityisesti rypsi\xc3\xa4, ja karjaa. Maan keski- ja it\xc3\xa4osissa sen sijaan viljely on monipuolisempaa ja maatilat ovat keskittyneet yleens\xc3\xa4 johonkin tiettyyn kasviin tai el\xc3\xa4imeen. Ontarion lounaisosissa tuotetaan runsaasti maissia, soijapapuja ja tarhapapuja. Ontarion etel\xc3\xa4- ja Brittil\xc3\xa4isen Kolumbian lounaisosat tuottavat runsaasti kasviksia ja hedelmi\xc3\xa4._NEWLINE_Vuonna 2006 maassa oli 229\xc2\xa0373 maatilaa, ja niiden keskikoko oli noin 295 hehtaaria. Viljelty\xc3\xa4 maa-alaa oli vuonna 2006 noin 676\xc2\xa0000 neli\xc3\xb6kilometri\xc3\xa4, Vaikka maatilojen m\xc3\xa4\xc3\xa4r\xc3\xa4 v\xc3\xa4henee koko ajan, viljelyala on pysynyt suurin piirtein samana 2000-luvulla._NEWLINE_Kuten muissakin kehittyneiss\xc3\xa4 valtioissa, v\xc3\xa4kiluvun ja bruttokansantuotteen mittasuhteet johtivat maatalouden romahtamiseen 1900-luvulla. Toisin kuin useiden kehittyneiden maiden maatalousteollisuudet, Kanadan preeriat ovat tarpeeksi hedelm\xc3\xa4llisi\xc3\xa4 kilpaillakseen kansainv\xc3\xa4lisesti ilman tukiaisia. Pienet meijerit ja siipikarjatilat Kanadan keskiosissa eiv\xc3\xa4t ole yht\xc3\xa4 tuottavia, ja saavat sen vuoksi valtiolta tukirahoja. Kanada on suuri maataloustuotteiden viej\xc3\xa4, varsinkin Yhdysvaltoihin, mutta my\xc3\xb6s Eurooppaan ja It\xc3\xa4-Aasiaan._NEWLINE_Kanadassa sijaitsee noin kymmenen prosenttia maailman metsist\xc3\xa4, yhteens\xc3\xa4 417 miljoonaa hehtaaria._NEWLINE_Sek\xc3\xa4 Kanadan it\xc3\xa4- ett\xc3\xa4 l\xc3\xa4nsirannikolla on hyv\xc3\xa4t kalavedet, ja merkitt\xc3\xa4vin kalastusalue on Newfoundlandin matalikko. Kalastus onkin erityisen t\xc3\xa4rke\xc3\xa4 elinkeino Atlantin rannikolla. Kanadan osuus maailman kalansaalista on pieni, mutta sit\xc3\xa4 riitt\xc3\xa4\xc3\xa4 hyvin vientiin, sill\xc3\xa4 Kanadassa sy\xc3\xb6d\xc3\xa4\xc3\xa4n melko v\xc3\xa4h\xc3\xa4n kalaa henke\xc3\xa4 kohden._NEWLINE_Uusiutuvat varat ovat aiheuttaneet p\xc3\xa4\xc3\xa4nvaivaa. Vuosikymmenten ry\xc3\xb6st\xc3\xb6viljelyn j\xc3\xa4lkeen turskan kalastaminen romahti 1990-luvulla, ja lohiteollisuus my\xc3\xb6s k\xc3\xa4rsi suuresti. Ennen niin parjattu mets\xc3\xa4nhakkuuteollisuus on viime aikoina muuttunut hyv\xc3\xa4ksytt\xc3\xa4v\xc3\xa4mp\xc3\xa4\xc3\xa4n muotoon.\n_START_SECTION_\nKaivosteollisuus\n_START_PARAGRAPH_\nKanadan mineraali- ja energiavarat ovat nousseet maan suurimmiksi talouden l\xc3\xa4hteiksi. Kanadalla onkin massiiviset mineraalivarat, ja maa on maailman suurimpia uraanin, sinkin, nikkelin, potaskan, asbestin, rikin, kadmiumin ja titaanin tuottajia. Muita merkitt\xc3\xa4vi\xc3\xa4 kaivannaisia ovat rautamalmi, hiili, maa\xc3\xb6ljy, kulta, kupari, hopea ja lyijy._NEWLINE_Monet, jopa suurin osa, maan pohjoisosan kaupungeista, jossa maatalouden harjoittaminen on vaikeaa ellei mahdotonta ilmaston ja maaper\xc3\xa4n vuoksi, ovat pystyss\xc3\xa4 vain l\xc3\xa4heisen kaivoksen tai sahan vuoksi. Useat Kanadan suurimmista yhti\xc3\xb6ist\xc3\xa4 \xe2\x80\x93 kuten esimerkiksi EnCana, Inco ja Barrick Gold \xe2\x80\x93 perustavatkin toimintansa luonnonvarateollisuuteen. Suuri osa n\xc3\xa4ist\xc3\xa4 tuotteista menee vientiin, l\xc3\xa4hinn\xc3\xa4 Yhdysvaltoihin. My\xc3\xb6s useat sivu- ja palveluelinkeinoa harjoittavat teollisuudenalat ovat suorassa yhteydess\xc3\xa4 suurimpiin aloihin. Esimerkiksi yksi Kanadan suurimpia teollisuudenaloja on paperiteollisuus, joka on suorassa yhteydess\xc3\xa4 mets\xc3\xa4nhakkuuteollisuuteen._NEWLINE_Suhteellisen suurella riippuvaisuudella luonnonvaroista on useita vaikutuksia kanadalaiseen talouteen sek\xc3\xa4 yhteiskuntaan. Kun tehdas- ja palveluteollisuudet on helppo yhten\xc3\xa4ist\xc3\xa4\xc3\xa4, luonnonvarat vaihtelevat suuresti eri alueilla. T\xc3\xa4m\xc3\xa4 takaa sen, ett\xc3\xa4 erilaiset taloudelliset rakenteet kehittyv\xc3\xa4t joka puolella Kanadaa, auttaen maan vahvaa regionalismia. Samaan aikaan p\xc3\xa4\xc3\xa4osa n\xc3\xa4ist\xc3\xa4 varoista vied\xc3\xa4\xc3\xa4n ulkomaille, yhdist\xc3\xa4en Kanadan l\xc3\xa4helle kansainv\xc3\xa4list\xc3\xa4 taloutta. Joidenkin mielest\xc3\xa4 sis\xc3\xa4inen ep\xc3\xa4vakaisuus kyseisill\xc3\xa4 teollisuudenaloilla edesauttaa hallituksen v\xc3\xa4liintuloa talouteen, supistakseen markkinavaihteluiden aiheuttamia yhteiskunnallisia haittavaikutuksia._NEWLINE_Kyseiset teollisuudenalat my\xc3\xb6s lis\xc3\xa4\xc3\xa4v\xc3\xa4t painavia ongelmia. Vaikka Kanada on vuosikymmeni\xc3\xa4 toiminut niiden johtavana tuottajana, on pieni riski, ett\xc3\xa4 varat saattavat loppua. (Suuria l\xc3\xb6yt\xc3\xb6j\xc3\xa4 kuitenkin saatetaan viel\xc3\xa4 l\xc3\xb6yt\xc3\xa4\xc3\xa4, kuten massiivinen nikkelil\xc3\xb6yt\xc3\xb6 Voisey's Bayss\xc3\xa4.) Lis\xc3\xa4ksi syrj\xc3\xa4inen pohjoisosa junnaa paikallaan ja pysyy kehittym\xc3\xa4tt\xc3\xb6m\xc3\xa4n\xc3\xa4, kun tuottajat odottelevat korkeampia hintoja tai uutta teknologiaa, kun useat toiminnot ei sill\xc3\xa4 alueella ole viel\xc3\xa4 taloudellisesti kannattavaa. Viime vuosikymmenill\xc3\xa4 kanadalaisista on tullut v\xc3\xa4hemm\xc3\xa4n innostuneita hyv\xc3\xa4ksym\xc3\xa4\xc3\xa4n luonnonvarojen hy\xc3\xb6dynt\xc3\xa4mist\xc3\xa4 ymp\xc3\xa4rist\xc3\xb6n turmelemisen kustannuksella. Korkeat palkat ovat my\xc3\xb6s ehk\xc3\xa4isseet tehokkaasti laajentumista. Sen sijaan monet kanadalaiset yhti\xc3\xb6t ovat keskitt\xc3\xa4neet tutkimuksensa ja laajentumisensa valtamerentakaisille alueille, jossa hinnat ovat alhaisempia ja hallitukset v\xc3\xa4hemm\xc3\xa4n tarkkaavaisempia. Kanadalaiset yhti\xc3\xb6t ovat jatkuvasti suurentaneet roolejaan Latinalaisessa Amerikassa, Kaakkois-Aasiassa ja Afrikassa.\n_START_SECTION_\nTuotantoteollisuus ja rakentaminen\n_START_PARAGRAPH_\nTuotantoteollisuus muodostaa noin viidesosan Kanadan bruttokansantuotteesta ja ty\xc3\xb6llist\xc3\xa4\xc3\xa4 noin seitsem\xc3\xa4sosan ty\xc3\xb6voimasta. Yleinen kehityksen kulku varakkaissa valtioissa oli siirtyminen alkutuotantoon perustuvasta taloudesta tuotantoteollisuuteen perustuvaan, ja siit\xc3\xa4 palveluihin perustuvaan talouteen. Kanada ei kuitenkaan noudattanut t\xc3\xa4t\xc3\xa4 mallia, sill\xc3\xa4 tehdastuotanto on ollut maassa aina toissijaista, vaikkei merkitykset\xc3\xb6nt\xc3\xa4. Osin t\xc3\xa4m\xc3\xa4n takia Kanada ei k\xc3\xa4rsinyt suurestikaan 1970- ja 1980-lukujen ep\xc3\xa4teollistumisesta. Jotkut t\xc3\xa4rke\xc3\xa4t teollisuudenalat, kuten tekstiiliteollisuus, kuitenkin suurimmaksi osin katosivat ulkomaille. Kanadan tuotantoteollisuudessakin ty\xc3\xb6paikat ovat v\xc3\xa4hentyneet, ja vuodesta 2000 vuoteen 2007 teollisuudesta katosi noin 278000 ty\xc3\xb6paikkaa. Osuus ty\xc3\xb6voimasta tippui 16 prosentista 12 prosenttiin ja edelleen 10 prosenttiin vuosien 2008\xe2\x80\x932009 taantuman aikana. Vuoden 2010 aikana ty\xc3\xb6paikat v\xc3\xa4heniv\xc3\xa4t edelleen, vaikkakin tuotantoteollisuuden myynti kasvoi ensimm\xc3\xa4isen kerran sitten vuoden 2006._NEWLINE_Bruttokansantuotteeltaan kuusi suurinta teollisuudenalaa ovat liikennev\xc3\xa4lineiden valmistus, metallien jalostus ja metallituotteiden valmistus, ruokateollisuus, kemikaaliteollisuus, koneiden valmistus sek\xc3\xa4 puutavaran ja -tuotteiden valmistus._NEWLINE_T\xc3\xa4rke\xc3\xa4n Luoteis-Ontarion autoteollisuuden katsotaan usein syntyneen Auto Pactin, Kanadan ja Yhdysvaltain autoteollisuussopimuksen astuttua voimaan 1960-luvulla. Se poisti tullit henkil\xc3\xb6autoista, rekoista, linja-autoista, renkaista ja ajoneuvojen osista maiden v\xc3\xa4lilt\xc3\xa4. Ontariossa sijaitsee suurimpien yhdysvaltalaisten autovalmistajien haaraosastoja. Ontariossa valmistetaan nykyisin enemm\xc3\xa4n autoja kuin Yhdysvalloissa sijaitsevassa naapuriosavaltio Michiganissa, joka on Yhdysvaltain t\xc3\xa4rkein autoteollisuuden keskus. Valmistajat ovat kiinnostuneet Kanadasta sen korkeasti koulutetun ty\xc3\xb6v\xc3\xa4en ja pienien ty\xc3\xb6voimakustannusten vuoksi. Kanadan hallituksen ajama terveydenhuoltoj\xc3\xa4rjestelm\xc3\xa4 on my\xc3\xb6s kiinnostava tekij\xc3\xa4, sill\xc3\xa4 se vapauttaa yritykset korkeista terveysvakuutusmaksuista, jotka niiden t\xc3\xa4ytyisi maksaa Yhdysvalloissa._NEWLINE_Suurin osa Kanadan tuotantoteollisuudesta koostuu yhdysvaltalaisten yritysten tyt\xc3\xa4rtehtaista, vaikka maassa on my\xc3\xb6s muutamia paikallisiakin tuotantoteollisuusyrityksi\xc3\xa4. T\xc3\xa4m\xc3\xa4 on aiheuttanut p\xc3\xa4\xc3\xa4nvaivaa kanadalaisille. Tyt\xc3\xa4rtehtaat tuovat l\xc3\xa4hinn\xc3\xa4 tehdasty\xc3\xb6l\xc3\xa4ispaikkoja, kun taas tutkimusty\xc3\xb6 ja johtavat paikat ovat Yhdysvalloissa._NEWLINE_Rakennusteollisuus on merkitt\xc3\xa4v\xc3\xa4 teollisuudenhaara, ja se ty\xc3\xb6llist\xc3\xa4\xc3\xa4 1,2 miljoonaa ihmist\xc3\xa4. Se on kuitenkin ollut my\xc3\xb6s eritt\xc3\xa4in herkk\xc3\xa4 taloudellisille nousu- ja laskukausille. Vuosien 2008\xe2\x80\x932009 taantuman j\xc3\xa4lkeen rakentamisen ty\xc3\xb6llisyys parani 4,9 prosenttia, kun keskim\xc3\xa4\xc3\xa4r\xc3\xa4isesti koko maassa se parani 1,4 prosenttia. Bruttokansantuotteesta rakentaminen muodosti 2010 kuusi prosenttia.\n_START_SECTION_\nPalvelusektori\n_START_PARAGRAPH_\nKanadan palvelusektori on j\xc3\xa4ttim\xc3\xa4inen ja monipuolinen. Se ty\xc3\xb6llist\xc3\xa4\xc3\xa4 noin kolme nelj\xc3\xa4sosaa kanadalaisista ja tuottaa yli kaksi kolmasosaa bruttokansantuotteesta. Palvelualat ovat my\xc3\xb6s kasvaneet huomattavasti 2000-luvulla. Alan bruttokansantuote kasvoi vuosien 2000\xe2\x80\x932010 aikana 31,2 prosenttia, ja sen ty\xc3\xb6voiman m\xc3\xa4\xc3\xa4r\xc3\xa4 kasvoi 2,4 miljoonalla ihmisell\xc3\xa4. Erityisen suurta kasvu on ollut Albertan provinssissa, jossa 2000-luvulla palvelujen bruttokansantuote kasvoi 51,2 prosenttia._NEWLINE_Arvonlis\xc3\xa4ykselt\xc3\xa4\xc3\xa4n suurimmat palvelusektorit olivat 2008 rahoitus, vakuutus-, kiinteist\xc3\xb6- ja hallintopalvelut, terveydenhuolto- ja sosiaalipalvelut, v\xc3\xa4hitt\xc3\xa4iskauppa, tukkukauppa ja julkinen hallinto._NEWLINE_Suurin ty\xc3\xb6llist\xc3\xa4j\xc3\xa4 on v\xc3\xa4hitt\xc3\xa4iskauppasektori, joka ty\xc3\xb6llist\xc3\xa4\xc3\xa4 l\xc3\xa4hes 12 prosenttia kanadalaisista. V\xc3\xa4hitt\xc3\xa4iskauppateollisuus on p\xc3\xa4\xc3\xa4osin keskittynyt kauppakeskuksissa sijaitseviin ketjuliikkeisiin. Viime vuosina halpakauppaketjujen, kuten yhdysvaltalaisen Wal-Martin ja kanadalaisen Future Shopin, nousu on johtanut ty\xc3\xb6paikkojen v\xc3\xa4henemiseen kyseisell\xc3\xa4 sektorilla ja siirtymiseen esikaupunkialueille._NEWLINE_Vain hieman pienemm\xc3\xa4n osuuden v\xc3\xa4est\xc3\xb6st\xc3\xa4 ty\xc3\xb6llist\xc3\xa4v\xc3\xa4t, viime vuosina eritt\xc3\xa4in nopeasti kasvaneet liiketoimintapalvelut ovat toiseksi suurin osa palvelusektorista. Se sis\xc3\xa4lt\xc3\xa4\xc3\xa4 finanssipalvelut, kiinteist\xc3\xb6toiminnan ja kommunikaatioteollisuuden. T\xc3\xa4m\xc3\xa4 talouden osa-alue on ollut eritt\xc3\xa4in nopeasti kasvava viime vuosina. Liiketoimintapalvelut ovat keskittyneet suurimmaksi osaksi suuriin kaupunkikeskuksiin, varsinkin maan suurimpaan kaupunkiin, Torontoon. Royal Bank of Canada, Toronto-Dominion Bank, Scotiabank, Canadian Imperial Bank of Commerce ja Bank of Montreal muodostavat ns. The Big Five -ryhm\xc3\xa4n, jotka ovat keskittyneet Torontoon, ja jotka ovat yksi\xc3\xa4 Kanadan suurimpia ja t\xc3\xa4rkeimpi\xc3\xa4 yrityksi\xc3\xa4._NEWLINE_Koulutus- ja terveyssektorit ovat kaksi Kanadan suurinta, mutta molemmat toimivat l\xc3\xa4hes kokonaan hallituksen valvonnan alaisena. Terveydenhuoltoteollisuus on ollut nopeasti kasvavaa, ja se on Kanadan kolmanneksi suurin sektori. Sen nopea kasvu on tuottanut hallitukselle ongelmia, sill\xc3\xa4 sen on t\xc3\xa4ytynyt etsi\xc3\xa4 sille rahoituskeinoja._NEWLINE_Kanadassa on huomattava m\xc3\xa4\xc3\xa4r\xc3\xa4 korkean teknologian teollisuutta, sek\xc3\xa4 viihdeteollisuutta. Turismin painoarvo on kasvussa. Suurin osa ulkomaisista vierailijoista on yhdysvaltalaisia.\n_START_SECTION_\nUlkomaankauppa\n_START_PARAGRAPH_\nKoska Kanadan kotimaanmarkkinat ovat suhteellisen pienet, ulkomaankaupan osuus taloudesta on korostunut. Vienti muodostaakin yli kolmanneksen bruttokansantuotteesta ja ty\xc3\xb6llist\xc3\xa4\xc3\xa4 noin kolmanneksen ty\xc3\xb6voimasta._NEWLINE_Yhdysvallat on Kanadan selv\xc3\xa4sti suurin kauppakumppani. Kanadan viennist\xc3\xa4 72 prosenttia suuntautuu Yhdysvaltoihin ja tuonnista 61,7 prosenttia tulee Yhdysvalloista. Muita merkitt\xc3\xa4vi\xc3\xa4 kauppakumppaneita ovat muun muassa Britannia ja Japani. Kiinan rooli on ollut selv\xc3\xa4ss\xc3\xa4 kasvussa, ja maiden v\xc3\xa4linen kauppa on triplaantunut 2000-luvun aikana._NEWLINE_Kanadan vienti on monipuolista, eik\xc3\xa4 se ole keskittynyt yhden tuotteen ymp\xc3\xa4rille. Maa- ja kalataloustuotteiden osuus viennist\xc3\xa4 on yhdeks\xc3\xa4n prosenttia, ja siit\xc3\xa4 vehn\xc3\xa4n osuus on noin seitsem\xc3\xa4sosa. Suurimpia yksitt\xc3\xa4isi\xc3\xa4 vientituotteita ovat raaka\xc3\xb6ljy ja maakaasu (17,8\xc2\xa0%), metallit ja metalliseokset (9,7\xc2\xa0%), henkil\xc3\xb6autot ja niiden korit (8,5\xc2\xa0%) ja kemikaalit, muovit ja lannoitteet (7,8\xc2\xa0%). Mets\xc3\xa4talouden osuus viennist\xc3\xa4 on 4,9 prosenttia, muiden koneiden 17,6 prosenttia ja muiden kulutushy\xc3\xb6dykkeiden 3,6 prosenttia._NEWLINE_Tuonnista maatalous muodostaa 7,2 prosentin osuuden ja raaka\xc3\xb6ljy 6,1 prosentin osuuden. Suurimpia yksitt\xc3\xa4isi\xc3\xa4 tuotteita ovat metallit ja malmi (8,8\xc2\xa0%), teollisuus- ja maatalouskoneet (7,8\xc2\xa0%), kemikaalit ja muovit (6,9\xc2\xa0%) ja moottorit (6,7\xc2\xa0%). Autoteollisuuden tuotteet muodostavat kokonaisuudessa 15,6 prosenttia ja muut koneet 27,4 prosenttia tuonnista. Muiden kulutushy\xc3\xb6dykkeiden osuus on 13,1 prosenttia.\n_START_SECTION_\nTy\xc3\xb6markkinat\n_START_PARAGRAPH_\nKanadan ty\xc3\xb6markkinat selvisiv\xc3\xa4t nopeasti vuosien 2008\xe2\x80\x932009 taantumasta. Tuona aikana ty\xc3\xb6tt\xc3\xb6myys oli suurimmillaan 8,7 prosenttia, mutta vuoden 2011 alussa se oli 7,8 prosenttia. Vuonna 2008 ty\xc3\xb6voimasta per\xc3\xa4ti 76,5 prosenttia ty\xc3\xb6skenteli palvelualoilla. Sektorin suurimmat ty\xc3\xb6nantajat olivat kauppa, terveydenhuolto- ja sosiaalipalvelut sek\xc3\xa4 opetuspalvelut. Valmistusteollisuudessa ty\xc3\xb6skenteli 11,5 prosenttia, rakentamisessa 7,2 prosenttia ja maanviljelyss\xc3\xa4 1,9 prosenttia._NEWLINE_Ty\xc3\xb6el\xc3\xa4m\xc3\xa4ns\xc3\xa4\xc3\xa4d\xc3\xb6ksist\xc3\xa4, kuten ty\xc3\xb6kiistojen sovittelusta, ty\xc3\xb6voiman palkkauksesta ja ty\xc3\xb6turvallisuudesta, on s\xc3\xa4\xc3\xa4detty liittovaltion tasolla Canada Labour Codessa. Sen lis\xc3\xa4ksi provinsseilla on omia ty\xc3\xb6kiistoja koskevia lains\xc3\xa4\xc3\xa4d\xc3\xa4nt\xc3\xb6j\xc3\xa4. Yhdysvaltoihin verrattuna suurempi osa ty\xc3\xb6voimasta kuuluu ammattiliittoihin. Canadian Labour Congress on itsen\xc3\xa4isten ammattiliittojen kattoj\xc3\xa4rjest\xc3\xb6, johon kuuluu per\xc3\xa4ti kaksi kolmasosaa kaikista ammattiliittoihin kuuluvista ty\xc3\xb6ntekij\xc3\xb6ist\xc3\xa4.\n_START_SECTION_\nEnergia\n_START_PARAGRAPH_\nKanada on energian suhteen omavarainen valtio. Maa oli vuonna 2009 maailman kuudenneksi suurin s\xc3\xa4hk\xc3\xb6ntuottaja, ja sen vuotuinen tuotanto oli 632 miljardia kWh. S\xc3\xa4hk\xc3\xb6\xc3\xa4 se kulutti samana vuonna 549 miljardia kWh. Suurin osa maan s\xc3\xa4hk\xc3\xb6st\xc3\xa4 tuotetaan vesivoimalla, ja maa onkin Kiinan j\xc3\xa4lkeen toiseksi suurin vesis\xc3\xa4hk\xc3\xb6n tuottaja. Vesivoiman osuus tuotannosta on 63,1 prosenttia. Hiilivoiman osuus oli 17,4 prosenttia ja ydinvoiman 14,8 prosenttia. \xc3\x96ljyn ja maakaasun osuus oli 4,1 prosenttia._NEWLINE_Kanada on yksi harvoista kehittyneist\xc3\xa4 valtioista, jotka ovat energian nettovieji\xc3\xa4. Kaikista t\xc3\xa4rkeimm\xc3\xa4t ovat Albertaan keskittyneet \xc3\xb6ljy- ja kaasuvarat, mutta nyky\xc3\xa4\xc3\xa4n my\xc3\xb6s sen naapuriprovinssien, Brittil\xc3\xa4isen Kolumbian ja Saskatchewanin, varat ovat huomattavia. Valtavat Athabascan \xc3\xb6ljyhiekan esiintym\xc3\xa4t takaavat Kanadalle maailman toiseksi suurimmat \xc3\xb6ljyvarannot. Qu\xc3\xa9beciss\xc3\xa4 ja Brittil\xc3\xa4isess\xc3\xa4 Kolumbiassa, kuten my\xc3\xb6s Ontariossa ja Manitobassa, vesivoima on halpa ja verrattain luonnonyst\xc3\xa4v\xc3\xa4llinen energial\xc3\xa4hde. Osittain t\xc3\xa4m\xc3\xa4n vuoksi kanadalaiset ovat my\xc3\xb6s maailman eniten energiaa k\xc3\xa4ytt\xc3\xa4vi\xc3\xa4 ihmisi\xc3\xa4. Halpa energia on mahdollistanut useiden t\xc3\xa4rkeiden elinkeinojen luomisen, kuten suuren alumiiniteollisuuden, joka k\xc3\xa4ytt\xc3\xa4\xc3\xa4 Qu\xc3\xa9becin ja Brittil\xc3\xa4isen Kolumbian halpaa vesivoimaa hy\xc3\xb6dykseen._NEWLINE_Historiallisesti t\xc3\xa4rke\xc3\xa4 asia Kanadan politiikassa on, ett\xc3\xa4 vaikka l\xc3\xa4ntinen Kanada on yksi maailman suurimpia energian l\xc3\xa4hteit\xc3\xa4, etel\xc3\xa4isell\xc3\xa4 Ontariolla ja Quebecilla on v\xc3\xa4hemm\xc3\xa4n luonnonvaroja hy\xc3\xb6dynnett\xc3\xa4v\xc3\xa4n\xc3\xa4\xc3\xa4n. Se on kuitenkin halvempaa Albertalle vied\xc3\xa4 laivayhteyksien kautta \xc3\xb6ljyns\xc3\xa4 Yhdysvaltoihin kuin it\xc3\xa4isen Kanadan on. It\xc3\xa4inen Kanada t\xc3\xa4ten vie huomattavia summia \xc3\xb6ljy\xc3\xa4 merten yli, ja Ontario hy\xc3\xb6tyy huomattavasti ydinvoimastaan._NEWLINE_\xc3\x96ljyn hintojen ollessa korkeita t\xc3\xa4m\xc3\xa4 kuitenkin tarkoittaa, ett\xc3\xa4 suurin osa Kanadan asukkaista k\xc3\xa4rsii sill\xc3\xa4 aikaa, kun l\xc3\xa4nsi kasvaa eritt\xc3\xa4in varakkaaksi. Kansallinen energiaohjelma 1980-luvun alussa yritti pakottaa Albertan myym\xc3\xa4\xc3\xa4n \xc3\xb6ljy\xc3\xa4 alhaisella hinnalla it\xc3\xa4iselle Kanadalle. Ohjelma osoittautui eritt\xc3\xa4in mielipiteit\xc3\xa4 halkovaksi, ja menetti nopeasti merkityksens\xc3\xa4 kun \xc3\xb6ljyn hinnat romahtivat 1980-luvun keskivaiheilla. Yksi ristiriitaisimmista sektioista puolestaan Kanadan ja Yhdysvaltain solmimassa vapaakauppasopimuksessa FTA:ssa vuonna 1988 oli Kanadan lupaus, ettei se koskaan veloita Yhdysvaltoja enemp\xc3\xa4\xc3\xa4 kuin se veloittaa kanadalaisia.\n_START_SECTION_\nAlueellinen ep\xc3\xa4tasapaino\n_START_PARAGRAPH_\nKanadalainen talous eroaa huomattavasti eri alueilla. Perinteisesti Ontario on ollut Kanadan talousmoottori, koti kolmannekselle sen v\xc3\xa4est\xc3\xb6st\xc3\xa4 ja suurimmasta osasta teollisuutta. Viime vuosina l\xc3\xa4nness\xc3\xa4 on ollut nopeahkoa kasvua kaupassa Aasian kanssa, josta varsinkin Brittil\xc3\xa4inen Kolumbia on hy\xc3\xb6tynyt rikastumalla, ja my\xc3\xb6s Albertan ja Saskatchewanin \xc3\xb6ljyvarannot ovat toimineet kasvun veturina._NEWLINE_Nelj\xc3\xa4 Atlantin valtameren rannikolla sijaitsevat provinssit ovat perinteisesti olleet huomattavasti k\xc3\xb6yhempi\xc3\xa4 alueita kuin muu Kanada, varsinkin kalatalouden romahtamisen j\xc3\xa4lkeen. Viime vuosina on ollut merkkej\xc3\xa4 monipuolistumisesta, varsinkin kun merell\xc3\xa4 sijaitsevat \xc3\xb6ljy- ja kaasuesiintym\xc3\xa4t ovat alkaneet virrata kohti provinsseja. Quebec on my\xc3\xb6s perinteisesti ollut k\xc3\xb6yhemp\xc3\xa4\xc3\xa4 aluetta kuin keskim\xc3\xa4\xc3\xa4rin muu Kanada, vaikkakaan ei niin suurella erolla kuin Atlantin provinssit.\n_START_SECTION_\nSuhteet Yhdysvaltoihin\n_START_PARAGRAPH_\nMerkitt\xc3\xa4v\xc3\xa4 huolenaihe monelle kanadalaiselle on 2000-luvun ensimm\xc3\xa4isin\xc3\xa4 vuosina ollut Kanadan suhde Yhdysvaltoihin. Vaikka p\xc3\xa4\xc3\xa4omapako on hidastunut USA:n New Yorkin syyskuun 11. p\xc3\xa4iv\xc3\xa4n terrori-iskujen aiheuttaman pienen ekonomisen laskusuhdanteen vuoksi, Kanadan omat ty\xc3\xb6markkinat ovat k\xc3\xa4rsineet my\xc3\xb6s. Eripuraisuudet tulleista, monitahoiset sotav\xc3\xa4kitoiminnat ja Yhdysvaltain lains\xc3\xa4\xc3\xa4d\xc3\xa4nn\xc3\xb6n kanssa ristiriidassa oleva Kanadan lains\xc3\xa4\xc3\xa4d\xc3\xa4nt\xc3\xb6, kuten saman sukupuolen avioliitot, maahanmuuttolaki ja marijuanan laillinen l\xc3\xa4\xc3\xa4kemyynti, ovat nostattaneet ilmapiirin kireytt\xc3\xa4 ja viilent\xc3\xa4neet suhteita n\xc3\xa4iden kahden maan v\xc3\xa4lill\xc3\xa4. Molemmat maat my\xc3\xb6s n\xc3\xa4ytt\xc3\xa4v\xc3\xa4t ajoittain valuvan hieman eri suuntiin arvoja pohdittaessa, mutta ei kuitenkaan huomattavissa m\xc3\xa4\xc3\xa4rin.\n_START_SECTION_\nMaiden v\xc3\xa4linen kauppa\n_START_PARAGRAPH_\nHuolimatta maiden eroavaisuuksista, Kanada on ylivoimaisesti suurin Yhdysvaltain kauppakumppani, yli 1,4 miljardin Kanadan dollarin kaupalla p\xc3\xa4ivitt\xc3\xa4in. Vertauskuvallisesti, vuonna 1999, t\xc3\xa4m\xc3\xa4 oli enemm\xc3\xa4n kuin Yhdysvaltain kauppa kaikkien Latinalaisten Amerikan maiden kanssa yhteens\xc3\xa4. Yhdysvaltain tuonnit Kanadaan olivat enemm\xc3\xa4n kuin tuonti kaikkiin Euroopan unionin maihin yhteens\xc3\xa4. My\xc3\xb6s Michiganin ja Ontarion v\xc3\xa4linen kauppa oli enemm\xc3\xa4n kuin koko Yhdysvaltain vienti Japaniin. Kanadan t\xc3\xa4rkeys Yhdysvalloille ei ole vain naapurivaltio -ilmi\xc3\xb6: Kanada on johtava viej\xc3\xa4 35:een Yhdysvaltain 50:st\xc3\xa4 osavaltiosta, ja Kanadassa on suuri m\xc3\xa4\xc3\xa4r\xc3\xa4 Yhdysvaltain yritysten sivuosastoja._NEWLINE_Kahdenkeskinen kauppa lis\xc3\xa4\xc3\xa4ntyi noin 51,78 prosentilla vuosien 1989 (jolloin FTA nousi voimaan) ja 1994 (jolloin NAFTA nousi voimaan) v\xc3\xa4lill\xc3\xa4. Kauppa on siit\xc3\xa4 l\xc3\xa4htien noussut 40:ll\xc3\xa4 prosentilla. NAFTA jatkaa FTA:n liikkeit\xc3\xa4, v\xc3\xa4hent\xc3\xa4m\xc3\xa4ll\xc3\xa4 kaupan esteit\xc3\xa4 ja perustamalla sovitut kauppas\xc3\xa4\xc3\xa4nn\xc3\xb6t. Se my\xc3\xb6s ratkaisee joitakin pitk\xc3\xa4\xc3\xa4n paikallaan seisseit\xc3\xa4 kahdenkeskisi\xc3\xa4 \xc3\xa4rsytyksi\xc3\xa4 ja liberalisoi s\xc3\xa4\xc3\xa4nt\xc3\xb6j\xc3\xa4 usealla eri alueella, mukaan lukien maataloudessa, palveluissa, energiassa, finanssipalveluissa ja sijoituksissa. NAFTA muodostaa maailman suurimman kauppa-alueen._NEWLINE_Suurin komponentti Yhdysvaltain ja Kanadan v\xc3\xa4lisess\xc3\xa4 kaupassa on autoteollisuussektori. Vuonna 1965 voimaan tuli maiden v\xc3\xa4linen autoteollisuussopimus, Auto Pact, joka poisti tullit henkil\xc3\xb6autoista, rekoista, linja-autoista, renkaista ja ajoneuvojen osista maiden v\xc3\xa4lilt\xc3\xa4. Sen avulla maiden v\xc3\xa4linen autoteollisuuskauppa nousi vuoden 1964 715 miljoonasta dollarista vuoden 1999 104,1 miljardiin dollariin. Nykyisin Auto Pactin edut on yhdistetty NAFTAan._NEWLINE_21 miljardin dollarin kaupalla (2000) Yhdysvaltain ja Kanadan v\xc3\xa4linen energiakauppa on maailman suurin Yhdysvaltain v\xc3\xa4linen kauppasuhde. Suurimmaksi osaksi tuo energiakauppa koostuu \xc3\xb6ljyst\xc3\xa4, maakaasusta ja s\xc3\xa4hk\xc3\xb6st\xc3\xa4. Kanada on Yhdysvaltain suurin \xc3\xb6ljyntoimittaja ja viidenneksi suurin energiantuottajamaa koko maailmassa. Kanada toimittaa noin 16 prosenttia Yhdysvaltain \xc3\xb6ljyn tuonnista ja 14 prosenttia Yhdysvaltain maakaasuun menekist\xc3\xa4. Yhdysvaltain ja Kanadan kansalliset s\xc3\xa4hk\xc3\xb6verkostot ovat kytketty ja molemmat maat jakavat vesivoimalatuotannon l\xc3\xa4ntisill\xc3\xa4 rajoillaan.\n_START_SECTION_\nTaloudelliset k\xc3\xa4rh\xc3\xa4m\xc3\xa4t\n_START_PARAGRAPH_\nKun 95\xc2\xa0% Yhdysvaltain ja Kanadan kaupasta liikkuu sulavasti, on maiden v\xc3\xa4lill\xc3\xa4 k\xc3\xa4rh\xc3\xa4m\xc3\xa4\xc3\xa4 viiden j\xc3\xa4ljelle j\xc3\xa4\xc3\xa4v\xc3\xa4n prosentin kohdalla, varsinkin maataloudessa ja kulttuurisilla aloilla. Yleens\xc3\xa4 kuitenkin n\xc3\xa4m\xc3\xa4 k\xc3\xa4rh\xc3\xa4m\xc3\xa4t ratkaistaan maiden v\xc3\xa4lisill\xc3\xa4 neuvoa-antavilla foorumeilla tai WTO:n tai NAFTAn ratkaistessa kiistan. Toukokuussa 1999 Yhdysvaltain ja Kanadan hallitukset neuvottelivat sopimuksen aikakausjulkaisuista, joka takaa Yhdysvaltain kustannusteollisuudelle suuremman p\xc3\xa4\xc3\xa4syn Kanadan markkinoille._NEWLINE_Yhdysvallat ja Kanada ovat my\xc3\xb6s ratkaisseet useita suurehkoja asioita koskien kalavesi\xc3\xa4. Yleisen sopimuksen mukaan molemmat l\xc3\xa4hettiv\xc3\xa4t Mainen lahden rajakiistan Kansainv\xc3\xa4liselle tuomioistuimelle vuonna 1981. Molemmat hyv\xc3\xa4ksyiv\xc3\xa4t istuimen p\xc3\xa4\xc3\xa4t\xc3\xb6ksen. Vuonna 1990 maat my\xc3\xb6s allekirjoittivat kahdenv\xc3\xa4lisen sopimuksen kalavesiin kohdistettavista toimenpiteist\xc3\xa4. Se on toiminut pelotteena laittomalle kalastustoiminnalle.\n_START_SECTION_\nSijoitukset\n_START_PARAGRAPH_\nYhdysvallat on Kanadan suurin ulkomainen sijoittaja: vuoden 1999 lopulla, Yhdysvaltain suorien sijoitusten arvioitiin olevan 116,7 miljardia dollaria. Yhdysvaltain sijoitukset kohdistuvat p\xc3\xa4\xc3\xa4osin Kanadan kaivos- ja sulatusteollisuuteen, \xc3\xb6ljyyn, kemikaaleihin, koneteollisuuteen, ajoneuvokalustoon ja finanssialoihin._NEWLINE_Kanada on kolmanneksi suurin ulkomainen investoija Yhdysvalloissa. Vuoden 1999 lopulla Kanadan suorien sijoitusten arvioitiin olevan 90,4 miljardia dollaria. Kanadan sijoitukset kohdistuvat p\xc3\xa4\xc3\xa4osin Yhdysvaltain tehdasteollisuuteen, tukkukauppaan, kiinteist\xc3\xb6toimintaan, \xc3\xb6ljyyn, finanssialoihin, vakuutuksiin ja muihin palveluihin."